Steeds geen teken van vermiste babaAbukhanyisile Sitebisa. Foto: Verskaf Die soektog duur nog voort na die eenjarige seuntjie wat verdwyn het nadat sy ouma hom glo alleen in ŉ veld naby Stutterheim in die Oos-Kaap gelos het. Kapt. Siphokazi Mawaiza, polisiewoordvoerder, het Vrydag aan Maroela Media gesê die soektog duur voort en die polisie het ŉ beroep op die publiek gedoen om hulle by te staan om die kind te vind. Maroela Media het Donderdag berig Abukhanyisile is Sondag omstreeks 08:00 alleen gelaat naby ŉ rivier in die Mbulelo-township naby Stutterheim. “Die 42-jarige ouma het die kind na bewering daar gelos omdat die kind se ma nie na hom omgesien het nie,” het Mawaiza vroeër gesê. Die voorval is Dinsdag by die polisie aangemeld. ŉ Soektog is van stapel gestuur, maar die kind kon nie opgespoor word nie. Die ouma is in hegtenis geneem op aanklag van kinderverwaarlosing. Sy het Donderdag in die Stutterheim-landdroshof verskyn. Die polisie het enigiemand met meer inligting oor die voorval of wat weet waar die baba is, versoek om sers. Ursheline Thompson van die King Williams Town-polisie se eenheid teen gesinsgeweld, kindermishandeling en seksuele oortredings, by 071 671 2713 of 043 642 1016 bel.